
	Sarcina conducătorului este aceea de fi din ce în ce mai eficient

Transformarea societății umane, inclusiv societatea românească, se caracterizează prin schimbări rapide, ceea ce impune o necesitate constantă de perfecționare pentru grupuri mari de oameni. În acest context, rolul principal al școlii este de a învăța elevii cum să învețe. Metodele de autoeducare devin din ce în ce mai populare, inclusiv manualele alternative și lecțiile difuzate de diverse televiziuni, care contribuie la acumularea de cunoștințe. Profesorul încetează treptat să predea materia, rolul său fiind acela de „torță” care luminează și călăuzește pașii elevilor prin “tunelul cunoașterii”. Profesorul va fi cel care va organiza munca elevilor şi îi va supraveghea.
Este inevitabilă existența claselor cu predare simultană în sistemul educațional românesc, în special în mediul rural, unde numărul mic de elevi nu permite formarea unor clase omogene. Predarea în condiții simultane, impusă de realitățile demografice ale unor zone, ridică diverse probleme atât pentru profesori, cât și pentru elevi. Pentru cadrele didactice, acest sistem impune un ritm alert de lucru și o pregătire atentă a activităților. În ceea ce îi privește pe elevi, accentul cade pe munca independentă și pe optimizarea înțelegerii și desfășurării activităților semidirijate.
Cheia succesului în activitatea simultană este abilitatea și priceperea profesorului de a furniza, în primul rând, un conținut și forme adecvate pentru exercițiile de muncă independentă pe care elevii trebuie să le desfășoare, precum și de a echilibra corect activitatea directă cu munca independentă a acestora.
În contextul învățământului simultan, esența constă în utilizarea cunoștințelor și abilităților deja dobândite de către elevi, încurajându-i să se susțină reciproc și să împărtășească experiențe, cunoștințe și metode de lucru pentru a învăța lucruri noi. Copiii au o capacitate naturală de a învăța unii de la alții, fie că este vorba despre aspecte simple sau mai complexe, precum deprinderi de muncă intelectuală. Astfel, ei pot învăța unii de la alții nu doar abilități practice, cum ar fi să tragă cu praștia sau să facă vaporașe de hârtie, ci și abilități esențiale pentru dezvoltarea lor intelectuală.
În etapa inițială a organizării școlare, după gruparea claselor, întocmirea orarelor devine un aspect crucial. În cadrul claselor cu predare și învățare simultană, orarele trebuie să respecte aceleași criterii pedagogice și psihologice, adaptându-se la nevoile elevilor în ceea ce privește momentele de efort intens, de relaxare etc.
 Principala caracteristică a predării simultane o constituie faptul că aceeași programă este predată unor elevi într-un timp evident mai scurt, profesorului revenindu-i sarcina de a eficientiza predarea sub toate aspectele ei, aspecte care țin de managementul timpului, managementul resurselor, de strategiile aplicate cu metodele și mijloacele didactice considerate a fi eficiente, de modul de organizare a activității, a lucrului cu cele două clase. Majoritatea lucrărilor de specialitate, a ghidurilor, tratează predarea simultană în învățământul primar, foarte puține abordând aspecte care apar în cadrul învățământului gimnazial, chiar dacă organizarea în clase simultane apare și la acest nivel. Dacă în învățământul primar învățătorul are posibilitatea realizării unui orar care să eficientizeze predarea (grupând convenabil disciplinele de studiu, sau optând pentru intervale orare diferite: 8-12 respectiv 10-14) acest lucru nu se poate aplica în învățământul gimnazial. Studiile arată că în cursul săptămânii capacitatea de lucru este mai redusă în prima și ultima zi, iar pe parcursul zilei productivitatea/randamentul este mai mare între orele 9-11, factori de care învățătorul poate să țină cont. În învățământul gimnazial însă lucrurile se complică – fiecare disciplină este predată de un alt profesor ceea ce face să nu se poată ține cont de aceste aspecte. Astfel profesorului îi revine sarcina de a găsi acele variante de lucru cu clasa care să îi permită parcurgerea programei de așa manieră încât la final elevii să atingă același nivel educațional ca și cei din clase de sine stătătoare.
Metodele trebuie alese astfel încât să implice activ, conștient elevii în activitatea didactică, dar în același timp să nu distragă atenția celeilalte clase. Astfel, sarcini de lucru în perechi în cadrul activităților independente dau timp profesorului să lucreze direct cu cealaltă clasă, stimulându-se astfel competitivitatea și autoevaluarea elevilor. Sub aspectul mijloacelor didactice se poate da ca sarcină de muncă independentă realizarea unei diagrame de tip fishbone, a unui poster, a unui ciorchine care să sintetizeze ideile principale ale lecției anterioare sau ale celei tocmai predate, astfel materialul didactic folosit este variat.
De exemplu în cazul claselor simultane a V-a și a VII-a , la clasa a VII-a la lecția de fixare a cunoștințelor despre substantiv elevii pot primi ca sarcină de lucru independentă pentru reactualizarea cunoștințelor, realizarea unui poster/ afiș, ciorchine cu noțiunile învățate despre substantiv, timp în care profesorul lucrează direct cu clasa a V-a predând lecția ”Textul descriptiv literar.”. La finalul transmiterii noilor cunoștințe elevii clasei a V-a pot primi ca sarcină de lucru rezolvarea unor exerciții în perechi, rezultatele fiind apoi verificate prin aplicarea metodei ”turul galeriei”. În acest timp profesorul revine la lucrul direct cu clasa a VII-a când verifică ciorchinele realizat de aceștia și trece la rezolvarea unor exerciții pentru fixarea și consolidarea noțiunilor despre substantiv. Astfel, sunt folosite mijloace didactice variate, metode moderne și strategii active fără a se distrage atenția celeilalte clase. O alegere  judicioasă a metodelor, mijloacelor, strategiilor utilizate la clasele simultane pot conduce la realizare unor lecții active, atractive astfel încât elevii să dobândească competențele necesare.
În condițiile predării simultane, profesorul trebuie să lucreze cu două clase în aceeași sală. Prin urmare, amenajarea sălii de clasă trebuie să fie făcută astfel încât activitatea unei clase să nu fie afectată de activitatea celeilalte clase. Acest lucru poate fi realizat prin:
· amplasarea mobilierului în sala de clasă;
· amplasarea mijloacelor didactice.
· Activitatea frontală cu clasa în cadrul învățământului simultan
Activități frontale care se pretează și la clasele simultane sunt:
· Predarea noilor cunoștințe;
· Verificarea înțelegerii noilor cunoștințe (prin întrebări adresate clasei);
· Exerciții de consolidare (rezolvarea unor exerciții la tablă);
· Demonstrații și experimente practice;
· Jocuri didactice care să antreneze toți elevii.
În activitatea frontală, profesorul joacă un rol central, stabilind conținutul, interacțiunea, ritmul și durata activității. De asemenea, profesorul corectează greșelile elevilor și evaluează gradul de îndeplinire a sarcinilor didactice. Acest tip de organizare a clasei are însă avantaje și dezavantaje, unele fiind menționate în tabelul următor.
	AVANTAJE
· Toți elevii sunt focalizați asupra unei 
singure probleme. 
· Profesorul sau un alt elev se asigură că 
fiecare elev poate înțelege mesajul.
· Elevii sunt expuși unei exprimări corecte.
· Elevii mai emotivi se simt mai în siguranță 
atunci când repetă, citesc sau răspund în cor.
	DEZAVANTAJE
· Numărul elevilor care participă activ 
este limitat. 
· Ritmul impus de organizator nu 
corespunde ritmului de lucru al fiecărui elev. 
· Elevii au o autonomie redusă sau 
deloc. 
· Activitatea frontală se concentrează 
prea mult pe predare și prea puțin pe învățare. 
· Unii elevi se simt inconfortabil când 
sunt expuși să răspundă în fața întregii clase.



Unele dezavantaje menționate mai sus pot fi eliminate prin organizarea de activități pe grupe de elevi sau în perechi.
· Activitatea pe grupe de elevi în cadrul învățământului simultan - forma de organizare a clasei în care trei sau mai mulți elevi se unesc și lucrează împreună pentru a rezolva sarcina didactică trasată de profesor.
Avantajele modalității de lucru în grup în cadrul învățământului simultan:
· Crește timpul de participare activă a fiecărui elev;
· Elevii învață unii de la alții (sursa cunoștințelor nu este doar profesorul);
· Crește încrederea în sine a participanților. Acest lucru este foarte necesar la clasele simultane unde elevii sunt obligați să învețe să rezolve problemele ivite, singuri sau cu ajutorul colegilor;
· Activitatea în grupe e mai dinamică decât cea în perechi, deoarece sunt mai mulţi elevi care reacționează „pro” sau „contra” unei idei, proceduri etc.;
· Cresc șansele ca măcar un elev din grup să poată rezolva problemele care survin;
· Munca în grup este mai relaxantă decât cea în perechi sau individuală.
Dezavantajul modalității de lucru în grup în cadrul învățământului simultan este agitația inevitabilă, când mai mulți elevi vorbesc în același timp. Într-o clasă simultană acest lucru poate fi un impediment în desfășurarea activității celuilalt grup. Este, de asemenea, posibil să apară probleme de indisciplină. Unele pot fi evitate prin alegerea partenerilor din subgrupă după niște criterii stabilite cu grijă.
· Activitatea în perechi în cadrul învățământului simultan
Modalitatea de lucru în perechi este cel mai ușor de organizat, chiar și în sălile de clasă cu mobilier fix, deoarece elevii stau de obicei câte doi în bănci. Un alt beneficiu al acestei metode este că încurajează o participare activă din partea elevilor. Practic, jumătate din elevi sunt permanent implicați și activi în procesul de învățare.
Avantaje ale modalității de lucru în perechi, aplicabile în cadrul învățământului simultan:
· Crește procentul de participare activă a elevilor;
· Încurajează cooperarea elevilor (cei doi se pot corecta reciproc, fără teama de a fi ridiculizați, își pot explica aspectele mai puțin clare ale sarcinii didactice etc.);
· Se pot organiza practic în oricare moment al lecției, pentru a atinge diferite obiective.
Dezavantaje ale modalității de lucru în perechi:
· Zgomotul. În cazul în care crește procentul de participare activă, crește și gălăgia, deoarece jumătate din clasă vorbește. Acest lucru este mai evident în clasele cu elevi mulți. În cazul învățământului simultan, unde practic ne referim de cele mai multe ori doar la o grupă care va lucra în perechi, gălăgia nu ar trebui să fie un impediment.
· Indisciplina poate fi și ea o problemă. Cu cât clasa este mai numeroasă, cu atât mai dificil va fi pentru profesor să monitorizeze fiecare pereche.
· Un alt pericol al muncii în perechi este folosirea unui limbaj inadecvat sau incorect.
Profesorul nu îi poate auzi tot timpul pe toți elevii care vorbesc și, în consecință, nici nu-i poate corecta.
Unele din aceste neajunsuri pot fi eliminate sau atenuate prin buna organizare a activităților și atitudinea profesorului.
O modalitate simplă de organizare a clasei pentru lucru în perechi este să se păstreze perechile existente, mai exact colegii de bancă. Există numeroase sarcini didactice care pot fi rezolvate în acest fel, fără a fi nevoie ca elevii să-și schimbe poziția în bănci sau în clasă:
· Răspunsuri la întrebările din manual;
· Rezolvarea de exerciții;
· Executarea de desene, colaje etc.;
· Dialoguri (conversație);
· Verificarea sau corectarea unor cunoștințe ale elevilor;
· Studiu individual etc.
· Activitatea individuală a elevilor
Unul dintre dezavantajele modalității frontale de lucru este că aceasta pune accentul mai mult pe predare și mai puțin pe învățare.
Modalitatea de lucru individuală este folosită în principal pentru a oferi elevilor oportunitatea de a învăța, efectuând diferite sarcini didactice etc. În cazul învățământului simultan, activitatea individuală a elevilor este nu doar importantă, ci și foarte necesară, deoarece oferă profesorului oportunitatea de a preda noi cunoștințe celorlalte grupuri de elevi. Astfel, spre deosebire de predarea la clasele omogene, unde munca individuală nu trebuie să dureze prea mult, deoarece poate fi făcută și acasă(cu excepția testelor), la clasele simultane, activitatea individuală a elevilor este de lungă durată și necesită dezvoltarea unor deprinderi solide de studiu.
Ideal, profesorul va organiza astfel de activități pentru a verifica înțelegerea elevilor asupra unui fragment de lectură, demonstrații, explicații, dezvoltarea unor deprinderi etc. Durata și complexitatea sarcinii didactice vor varia în funcție de vârsta elevilor.
Există o varietate de activități în cadrul orelor de limba ṣi literatura română care se pretează muncii individuale și care pot fi utilizate pentru a sprijini învățarea și dezvoltarea abilităților  elevilor. Iată câteva exemple:
· exerciții de vocabular;
· întrebări-răspunsuri;
· jocuri și puzzle-uri(acestea pot fi realizate sub forma de activități individuale în timpul cărora elevii să lucreze în propriul ritm și să își dezvolte abilitățile într-un mod distractiv și interactiv);
· împărțirea textului pe fragmente;
· formularea/ordonarea ideilor principale.
Acestea sunt doar câteva exemple de activități care pot fi utilizate pentru a sprijini munca individuală în cadrul orelor de limba și literatura română. Este important ca profesorii să adapteze activitățile în funcție de nivelul și nevoile elevilor lor și să ofere sprijin și feedback adecvat pe parcursul procesului de învățare.

